钦定古今图书集成/历象汇编/乾象典/第033卷 > 明章潢图书编 > 《登天坛山望海日初出赋》〈以海日生残夜为韵〉王起
## 钦定古今图书集成/历象汇编/乾象典/第033卷 > 明章潢图书编 > 《登天坛山望海日初出赋》〈以海日生残夜为韵〉王起

“山惟隐天，海则孕日。日将昇而转丽，山望远而无失。
青崖直上，觉亭亭而渐高；碧浪遥分，睹杲杲之初出。”
将以测晷度，穷节汨，岂能独媚东南之隅，空呈畏爱
之质而已哉？当其阴兔倾，晨鸡鸣，扪葛藟，陟峥嵘。挺
身于重𪩘，肆目于八纮。天地廓，烟云清。赫彼巨浸，吐
兹炎精。映曈昽而有竟，烛浩淼而方呈。彩射空中，谓
“阴火乍出；色浮波上，疑萍实初生。皦尔下土，焕乎上
征。触高涛而暂灭，泛轻浪而还明。曙色渐分，晨光未
改。濛汜拂浪，扶桑浴彩。将黄道以丽天，必青方而浮
海。岂韬映之为美，实照临而有待。是知望莫远乎日
域，登莫峻乎天坛。彼以《离》而取象，此以《艮》而居安。考
之则阴阳有度，察之则溟涨无端。况”乎银汉落，金波
残。将东方而自出，俾下土而式观。三足翱翔，若刷乎
渤澥；重轮辉焕，如历乎波澜。映嵎夷而未定，拂若木
而将升。红彩下沉，照波中之鳞甲；朱光上溢，射云表
之峰峦。诚变化之相诡，谅始终之莫殚。洎夫出溟渤，
照戎夏；昇九天，辞午夜。羲和整辔而直上，葵藿倾心
而皆仰。亦何必登日“观之峰，而后望神明之舍。”